石松子
作者：袁甫
朝代：宋

paragraphs: 殻堅于石，色白于雪。
仁在其中，香味清絕。
况之松子，格韻度越。
庭前柏樹，視此亦劣。
松柏著土，其子乃結。
此仁無根，更何所著。
松柏有種，有枯有活。
此仁無種，生生不滅。
天不能災，人不能伐。
吾欲令此仁普徧廣博，吾欲令此仁取之不竭。
家家具足，可採可擷。
人人圓成，可咀可嚼。
初無奧旨，亦無祕訣。
不假思量，何勞論說。
箇中渾全，了無分別。
仰見高山兮，石洞之穴。
俯此清泉兮，萬古不涸。